Mokslo darbuotojo (-s) stažuotė „Ekologinė savimonė ir aplinkodairos vaizduotė“

*Mokslo darbuotojo(s) stažuotė numatyta Vilniaus universiteto (Post)autoritarinių kraštovaizdžių tyrimų centre.*

*Mokslo darbuotojo(s) stažuotės projektų paraiškos teikiamos iki* ***2024 m. balandžio mėn. 8 d.***

**Apie projektą**

Vilniaus universiteto (Post)autoritarinių kraštovaizdžių tyrimų centras skelbia konkursą mokslo darbuotojo(s) ilgalaikei stažuotei vykdyti projektą „Ekologinė savimonė ir aplinkodairos vaizduotė“.

Klimato krizės akivaizdoje pripažįstama, kad ekologiniai ir socialiniai klausimai nebegali būti sprendžiami atskirai, todėl dėmesio centre atsidūrė žmogaus ir jį supančio pasaulio abipusė priklausomybė. Nors visos politinės sistemos per XX amžių veikė gamtinę aplinką, tačiau autoritariniai režimai dažnai išsiskirdavo sumanymų radikalumu, transformacijų mastu ir jų neigiamo poveikio socialiniai ir gamtiniai aplinkai nepaisymu.

Mokslo darbuotojo(s) stažuotės tikslas – atlikti filosofinę ekosocialinių idėjų analizę, nagrinėti jų sąsajas su kultūrinių (urbanistinių, agrarinių) kraštovaizdžių ir žemės struktūrų transformacijomis XX–XXI amžiaus autoritarinėse ir post-autoritarinėse šalyse ir/arba pasiūlyti šiame kontekste aktualų (post)kolonijinio mąstymo paradigmų persvarstymą; prisidėti prie post-autoritariniame kontekste aktualaus ekosocialinio sąvokyno sukūrimo, svarstyti ir siūlyti įvairius aplinkodairinės vaizduotės sampratos aspektus.

Šis mokslo darbuotojo(s) stažuotės tyrimas turėtų taikyti filosofijos ir giminingų humanitarinių ar socialinių mokslų metodus, koncepcijas ir prieigas. Jis turėtų nagrinėti vieną ar kelis iš šių klausimų:

1) Idėjų tyrimai: kokios autoritarinio ir post-autoritarinio konteksto sąsajos su antropoceno, ekologinio mąstymo, aplinkos filosofijos problemomis; kaip ekosocialinių idėjų matmuo įgalina tarpsritinę (post)autoritarinių kraštovaizdžių interpretaciją;

2) Savivoka: kaip autoritarinis ir post-autoritarinis kontekstas keičia naujas žmonijos savivokos formas, kokiu būdu šioje šviesoje gali būti persvarstomas žmogaus santykis su aplinka, nagrinėjami nauji mąstymo būdai, grindžiantys tvarias, atsakingas ir į aplinką bei kitas gyvybės formas atsižvelgiančias praktikas;

3) Estetika: kaip autoritarinis ir post-autoritarinis kontekstas aplinkos formavimo požiūriu siejasi su estetine plotme, kokia estetinė prieiga įgalintų nagrinėti kraštovaizdžio fenomeno formavimosi prielaidas, jų įtaką kraštovaizdžio reprezentavimo strategijoms ir naujų įsivietinimo scenarijų paieškoms šiuolaikybėje;

4) Vaizduotė: kokius aspektu autoritarinis ir post-autoritarinis kontekstas leistų persvarstyti filosofinę ekosocialinės vaizduotės konceptualizaciją, kokį vaidmenį ši teorinė paradigma galėtų užimti (post)autoritarinių kraštovaizdžių tyrimuose.

Mokslo darbuotojo(s) stažuotės metu turės būti parengti du straipsniai: vienas straipsnis turės būti publikuotas ir vienas priimtas publikuoti tarptautiniuose mokslo žurnaluose (įtrauktuose į „Scopus“ ir/ar CA WOS).

**Projekto vadovas (-ė)**

Mokslo darbuotojo(s) stažuotės projekto vadovu ar vadove stažuotoja(s) galės rinktis iš (Post)autoritarinių kraštovaizdžių tyrimų centro Ekosocialinių idėjų tyrimų grupės narių:

1) prof. dr. Kristupas Sabolius (VU Filosofijos fakultetas)

2) prof. dr. Mintautas Gutauskas (VU Filosofijos fakultetas)

3) doc. dr. Vaiva Daraškevičiūtė (VU Filosofijos fakultetas)

**Kvalifikaciniai reikalavimai:**

1) Ne anksčiau nei prieš penkerius metus (2019 m.) įgytas daktaro laipsnis filosofijos mokslų, humanitarinių ar socialinių mokslų srityje, pirmenybė teikiama filosofijai. Į šį laikotarpį neįskaičiuojamos motinystės, tėvystės ir vaiko priežiūros iki vaikui sueis treji metai atostogų laikotarpiai;

2) Disertacija turi būti apginta ne Vilniaus universitete;

3) Anglų kalbos įgūdžiai (C1 ir aukščiau).

**Vertinant pateiktas paraiškas, kaip privalumas būtų laikoma:**

1) Patirtis atliekant tyrimus, susijusius aplinkodairos filosofijos ir/arba pokolonijinio mąstymo, kraštovaizdžių estetinės interpretacijos ar giminingomis temomis;

2) Jeigu teikiamas projektas siūlo tarpdisciplininių metodų taikymą;

3) Jei stažuotoja(s) turi publikacijų, įrodančių bendrąsias jo(s) kaip tyrėjo(s) kompetencijas;

4) Jei stažuotoja(s) turi publikacijų, įrodančių specifines jo(s) kaip tyrėjo(s) kompetencijas, besisiejančias su bent viena aukščiau aprašyta tyrimų kryptimi.

**Stažuotės trukmė** – 24 mėnesiai: 2024 m. gegužės mėn. 2 d. – 2026 m. balandžio mėn. 30 d.

**Etato dalis:** 1 etatas.

**Atlyginimas:** iki 2967 EUR/mėn. (neatskaičius mokesčių).

**Teikiami dokumentai:**

1. Projekto paraiška. Projekto paraiškos formą rasite čia.
2. Gyvenimo aprašymas ir publikacijų sąrašas.
3. Įgyto daktaro laipsnio diplomo su priedais kopija.

**Kontaktai:**

Užpildytą mokslo darbuotojo(s) stažuotės projekto paraišką ir kitus dokumentus prašome siųsti adresu: lijana.minikovic@if.vu.lt

Daugiau informacijos apie paraišką galima klausti: prof. dr. Kristupas Sabolius (kristupas.sabolius@fsf.vu.lt)